- SAN MATEO
- <
- 25
- >

25
Ri lajuj xtani'
1 Chupan c'a ri k'ij tok xquipe chic jun bey, ec'o c'a ri can xque'oc-vi pa ruk'a' ri Dios o chupan ri aj-chicajil ajavaren, y ec'o ri xa man xque'oc ta. Xa can xtic'ulvachitej c'a achi'el ri xc'ulvachitej quiq'uin e lajuj xtani' quic'uan-el quik'ak' richin sakil richin xebe chiroyobexic ri ala'*Jn. 3:29. ri xtic'ule'†Ap. 19:7; 21:2, 9. chupan ri ak'a' ri'. 2 E vo'o' c'a chique ri xtani' ri' can c'o-vi quina'oj.‡Mt. 7:24. Jac'a ri e vo'o' chic xa can e nacanek§Mt. 7:26. vi. 3 Ri vo'o' xtani' ri xa e nacanek, xebe c'a chiroyobexic ri ala' ri xtic'ule', pero xa man xquic'uaj ta c'a ch'aka' chic aceite richin ri quik'ak', xa can xe ri c'o-el chupan. 4 Jac'a ri vo'o' chic xtani' ri can c'o quina'oj, xquic'uaj c'a ri quik'ak' y quic'ualon chuka' el tak c'ojlibel nojinek-el riq'uin aceite. Y rije' xebe c'a chiroyobexic ri ala' ri xtic'ule'. 5 Y roma c'a ri ala' ri nic'ule' janíla xyaloj yan y man noka' ta, ri lajuj xtani' ri e oyobeyon richin, xa xpe c'a ruchuk'a' ri varan chique. Nabey xeyuxcu'r-ka (xevixcu'r-ka) y c'a juba' ri' xa can xever-vi-ka.*1 Ts. 5:6. 6 Jac'a ri pa nic'aj-ak'a' xac'axatej c'a ruch'abel jun ri can riq'uin janíla ruchuk'a' nich'on†1 Ts. 4:16. y nubij c'a: Jari' petenek‡2 Ts. 1:7-10. ri ala' ri xtic'ule'. Can quixel c'a pe chuc'ulic. Que c'a ri' ri nubij ri riq'uin uchuk'a' nich'on. 7 Y jac'ari' tok ri lajuj xtani' ri', ri e oyobeyon richin ri ala' ri xtic'ule', junanin c'a xeyacatej y xquibanala' rutzil ri quik'ak' richin sakil.§Lc. 12:35. 8 Jac'a ri vo'o' xtani' ri e nacanek xquibij c'a chique ri vo'o' chic xtani' ri can c'o-vi quina'oj: Re kak'ak' xa can xquebechup c'a roma xa man q'uiy ta chic aceite quic'uan. Tiya' c'a juba' kaceite rix, xecha' ri xtani' ri e nacanek. 9 Jac'a ri vo'o' chic xtani' ri can c'o-vi quina'oj, xquibij c'a: Ri ruc'amon chi niben rix vacami ja ri te'ilok'o' aceite quiq'uin ri c'ayinela', roma vi roj nikaya' ri aceite chive, riq'uin juba' c'a c'o na ri nic'atzin chike, y que chuka' ri' rix. Romari' ri más utz niben ja ri quixbiyin chulok'ic aceite, xecha'. 10 Y tok ri vo'o' xtani' ri' c'ari' c'a e benek chulok'ic aceite, jac'ari' tok xoc'ulun ri ala' ri xtic'ule'. Ri vo'o' xtani' ri can ec'o-vi-apo coyoben ri ala' ri xtic'ule', xe'oc c'a pa jay acuchi niban ri c'ulubic. Y tok can e oquinek chic c'a apo conojel ri e benek, xtz'apex*Lc. 13:25. c'a can ri puerta. 11 Y c'a jac'ari' tok xe'apon ri vo'o' chic xtani' ri xebe can chulok'ic aceite richin ri quik'ak', y rije' xech'on c'a apo chire ri rajaf ri jun c'ulubic ri' y xquibila' c'a: Tajaka' ri puerta chikavech richin chi yojoc-apo,†Mt. 7:21. xecha'. 12 Y rija' xubij c'a pe chique ri xtani' ri': ¿Ix achique c'a rix? Yin can kitzij ri ninbij chive chi man jun bey xinvetamaj ta ivech, xe'uche'ex-pe.‡Sal. 5:5.
13 Roma c'a ri' rix can man quixmestan, can quinivoyobej-apo,§Mt. 24:42. roma xa man ivetaman ta achique k'ij, achique hora tok yin ri xinalex chi'icojol xquipe chic jun bey.
Jun c'ambel-tzij chiquij oxi' samajela' ri xjach can mero pa quik'a' roma ri cajaf
14 Roma c'a ri' ri aj-chicajil k'atbel-tzij junan riq'uin ri xuben jun achin tok xbe nej.*Mt. 21:33; Mr. 13:34. Rija' xeroyola'†Lc. 19:12, 13. c'a ri rusamajela' y xuya' c'a can ri rubeyomel pa quik'a'.
15 Pa ruk'a' c'a jun rusamajel xuya' can vo'o' mil quetzales, pa ruk'a' jun chic xuya' c'a can ca'i' mil quetzales y pa ruk'a' ri jun chic xuya' c'a can jun mil quetzales. Pa ruk'a' c'a ri nabey más q'uiy mero xuya' can roma xutz'et chi nitiquir nusamajij. Ri jun xa ca'i' oc mil quetzales xuya' can pa ruk'a' roma xaxe ri' ri nitiquir nusamajij. Y ri rox xa jun mil quetzales oc ri xuya' can pa ruk'a' richin tusamajij.‡Ro. 12:6; 1 Co. 12:7; Ef. 4:11. Y ri achin can xe c'a xuben can ri', xbe c'a. 16 Y ri samajel§1 P. 4:10. c'a ri yo'on can vo'o' mil quetzales pa ruk'a' richin tusamajij y nuch'ec más mero riq'uin, can xuben na vi ri bin can chire. Rija' can xusamajij-vi c'a ri vo'o' mil quetzales y xuch'ec*Pr. 3:14. chic c'a jun queri' riq'uin. 17 Y que chuka' ri' xuben c'a ri jun chic samajel ri yo'on can ca'i' mil quetzales pa ruk'a', rija' can xuch'ec c'a ca'i' chic mil quetzales riq'uin. 18 Jac'a ri rox samajel ri xa jun mil quetzales oc ruc'ulun can chire ri rajaf, xa xberuc'oto' c'a jun jul pan ulef y chiri' xumuk-vi can ri mero ri yo'on can pa ruk'a'.
19 Y c'a tok k'axinek chic na q'uiy k'ij, c'ari' c'a xtzolin-pe ri achin cajaf ri samajela' ri'. Y rija' xuc'utuj c'a chique achique xquiben riq'uin ri mero ri xuya' can chique tok xbe. 20 Tok xapon c'a ri samajel ri yo'on can vo'o' mil quetzales pa ruk'a', can man xe ta c'a ri' ri ruc'uan-apo, xa can ruc'uan c'a apo vo'o' mil quetzales más y xubij c'a chire ri achin rajaf rija': Rat vo'o' c'a mil quetzales ri xaya' can pa nuk'a'; jac'are' c'o, y ja chuka' re' c'o vo'o' mil quetzales más ri xinch'ec riq'uin, xcha' ri samajel ri'. 21 Y ri rajaf ri samajel ri' xubij c'a chire: Utz ri xaben. Rat, jun c'a utzilej nusamajel ri can naben ri nibix chave. Y roma c'a can xaben†2 Ti. 4:7, 8. ri ruc'amon riq'uin ri juba' ri xinya' can pan ak'a' tok xibe, vacami c'a yatinya'‡Mt. 24:47; Lc. 12:44. pa ruvi' jun samaj más nim. Can catampe§Mt. 25:34. c'a y catoc chupan ri quicoten*He. 12:2. ri c'o riq'uin ri Avajaf,†Ap. 2:10, 26-28; 3:21; 21:7. xuche'ex ri samajel. 22 Tok xapon chuka' ri samajel ri yo'on can ca'i' mil quetzales pa ruk'a', rija' xubij c'a chire ri achin, rajaf: Rat ca'i' c'a mil quetzales ri xaya' can pa nuk'a'; jac'are' c'o, y ja chuka' re' c'o ca'i' mil quetzales más ri xinch'ec riq'uin, xcha' ri samajel ri'. 23 Ri rajaf ri samajel ri' xubij c'a chire: Utz ri xaben. Rat, jun c'a utzilej nusamajel ri can naben ri nibix chave. Y roma c'a can xaben ri ruc'amon riq'uin ri juba' ri xinya' can pan ak'a' tok xibe, vacami c'a yatinya' pa ruvi' jun samaj más nim. Can catampe c'a y catoc chupan ri quicoten ri c'o riq'uin ri Avajaf, xuche'ex ri samajel. 24 Jac'a tok xapon chuka' ri samajel ri yo'on can jun mil quetzales pa ruk'a', rija' xubij c'a chire ri rajaf: Yin can vetaman-vi c'a avech, y romari' vetaman chi janíla at c'a'el. Xa can navajo-vi c'a yach'acon. Rat navajo' nac'ul ri nel-pe chuvech ri ticoj ri xa man rat ta xaticon-ka. Navajo' nayec ri trigo ri xa man rat ta xach'ayon. 25 Y romari' yin xinpokonaj xinsamajij ri jun mil quetzales ri xaya' can pa nuk'a'. Yin tok xinc'ul c'a el ri mero, xinc'ot jun jul pan ulef y chiri' xinmuk-vi can. Y jac'a a-mero re' nonjacha' can, xcha' ri samajel ri'. 26 Y ri rajaf ri samajel ri' xubij c'a: Man utz ta ri xaben. Roma rat, jun itzel samajel y man naben ta ri nibix chave. Roma vi can avetaman chi yin can in c'a'el vi, chi yin ninvajo' ninc'ul ri nel-pe chuvech ri ticoj ri xa man yin ta xiticon-ka y ninvajo' ninyec ri trigo ri xa man yin ta xich'ayon, 27 xa roma ta ri', xaya' ta ri nu-mero pa quik'a' ri achi'a' nibix banqueros chique, y re xinoka' vacami xinc'ul ta c'a ri mero can vichin yin y xinc'ul ta chuka' ri ral re mero re'. 28 Vacami tic'ama' c'a can ri mero chire y tijacha' pa ruk'a' ri nusamajel ri chapayon lajuj mil quetzales. 29 Roma ri can c'o-vi c'o riq'uin, xtuc'ul c'a más y q'uiy c'a xtuben-ka riq'uin. Jac'a ri man jun oc c'o riq'uin, janipe' oc ri c'o riq'uin can nelesex‡Lc. 8:18; Jn. 15:2. c'a can chire. 30 Y ri samajel c'a ri xa can man jun nic'atzin-vi§Lc. 17:10. tic'aka' c'a el chupan ri k'eku'n, ri acuchi ruyon ok'ej c'o y ruyon chuka' kach'ach'en eyaj*Mt. 8:12. c'o.
Ri k'atoj-tzij
31 Y tok yin ri xinalex chi'icojol xquipe†Hch. 1:11. chic c'a, can riq'uin chic c'a nuk'ij-nuc'ojlen; y chuka' can conojel ri lok'olej tak ángeles‡Zac. 14:5. xquepe viq'uin. Y jac'ari' tok yin xquitz'uye' pa nuch'acat ri can janíla chuka' ruk'ij; y xtink'et c'a tzij. 32 Can xquemol-vi c'a apo chinuvech§Ro. 14:10; 2 Co. 5:10. ri vinek richin conojel ruvach'ulef. Y xquipe c'a yin can xquench'er-vi c'a conojel, achi'el nuben jun aj-yuk' quiq'uin ri tak ruchicop. Rija' juc'an*Mt. 13:49. c'a yeruya-vi ri tak carne'l, y juc'an chic yeruya-vi ri tak cabras.†Ez. 20:38. 33 Ri vinek c'a ri achi'el tak carne'l, roma ch'ajch'oj chic quic'aslen, xquenya' c'a pa vajquik'a'. Jac'a ri vinek achi'el tak cabras, roma man utz ta ri quic'aslen, xquenya' pa vajxocon (izquierda). 34 Y jac'ari' tok ri Rey xtubij chique ri ec'o pa rajquik'a': Can quixampe c'a rix, ri ic'ulun chic ri rutzil ri Nata' Dios. Quixc'oje' c'a ri acuchi can ja ri Dios ri nik'aton tzij, ri can ivichin vi rix tok rubanon; y ri' xuben c'a tok c'a man jani c'o ta re ruvach'ulef.‡Ro. 8:17; 1 Co. 2:9. 35 Roma tok yin xivayjan,§Ez. 18:7; Stg. 2:15. rix c'o c'a xiya' chuve richin xintej. Tok yin xchaki'j c'a nuchi', rix c'o c'a xiya' chuve richin xinkun. Xc'atzin nu-posada*Is. 58:7; He. 13:2. y rix xiya'.†2 Ti. 1:16; Stg. 1:27; 3 Jn. 5. 36 Tok xa can xich'ane' c'a can, rix xicuch vij jun bey chic. Tok yin xika' pa ruk'a' yabil, xixapon c'a chinutz'etic. Tok xitz'ape' pa cárcel,‡2 Ti. 1:16. xixapon c'a chinuk'ejeloxic (chinuk'ijaloxic), xticha' ri Rey. 37 Jac'a ri chojmilej tak vinek xtiquibij c'a: Ajaf, ¿jampe' c'a ri' tok roj c'o xkaya' chave richin yava' roma yavayjan? ¿Jampe' c'a ri' tok roj c'o xkaya' chave richin xakun roma nichaki'j achi'? 38 ¿Y jampe' c'a ri' tok xkaya' a-posada roma xc'atzin chave? ¿Jampe' c'a ri' tok roj xkacuch avij roma xach'ane' can? 39 ¿Jampe' c'a ri' tok xojapon chi'atz'etic roma xayavej? ¿Y jampe' chuka' ri' tok xojapon chi'ak'ejeloxic (chi'ak'ijaloxic) roma atc'o pa cárcel? xquecha' rije'. 40 Y ri Rey xtubij c'a: Can kitzij vi c'a ri ninbij chive chi roma queri' xiben riq'uin ri vach'alal ri más co'ol,§Pr. 19:17; He. 6:10. xa can chuve chuka' yin*Pr. 14:31. xiben-vi ri utzil xiben chire rija', xticha' ri Rey.
41 Y jac'a chuka' ri' tok ri Rey xtubij chique ri ec'o pa rajxocon (izquierda): Rix xa ruc'ayeval chic ri ivoyoben chi nika' pan ivi'. Quixel c'a el chinuvech†Sal. 6:8. y quixbiyin pa k'ak'‡Mt. 13:40. ri man jun bey xtichup, y xa richin ri itzel-vinek y ri ru-ángeles§2 P. 2:4; Jud. 6. tok banon. 42 Roma yin can xivayjan c'a y rix man jun ri xiya' ta chuve richin xintej. Janíla c'a xchaki'j nuchi' y rix man jun xiya' chuve richin xinkun. 43 Roma yin xc'atzin nu-posada y rix xa man xiya' ta. Tok can xich'ane' c'a can, man xicuch ta vij. Tok xika' pa ruk'a' yabil, rix man c'a xinibetz'eta' ta. Tok xic'oje' pa cárcel, man xixapon ta chinuk'ejeloxic (chinuk'ijaloxic), xticha' ri Rey chique. 44 Y jac'ari' tok rije' chuka' xtiquibij: Ajaf, roj man jun bey xatkatz'et chi natej ta vayjal, nichaki'j ta achi', chuka' man xkatz'et ta chi nic'atzin ta a-posada, o at ch'anel ta, at yava' ta, atc'o ta pa cárcel. Roj man jun bey xatkatz'et chi que ta ri' ac'ulvachin, romari' can man jun vi c'a utzil xkaben chave, xquecha'. 45 Y jac'ari' tok ri Rey xtubij chique: Can kitzij vi c'a ri ninbij chive chi roma man jun utzil xiben chique re cocoj ec'o-pe viq'uin, xa can man jun c'a chuka' utzil xiben chuve yin.*Pr. 14:31; 17:5; Hch. 9:5. 46 Y ri vinek ri' can xquebe-vi c'a pa tijoj-pokonal richin jantape'.†Ap. 20:10, 15. Y ri chojmilej tak vinek xtiquil c'a jun c'aslen ri man q'uisel ta.‡Dn. 12:2; Jn. 5:29; Ro. 2:7. Queri' c'a ri ch'abel ri xubij ri Jesús.

- SAN MATEO
- <
- 25
- >

*25:1 Jn. 3:29.

†25:1 Ap. 19:7; 21:2, 9.

‡25:2 Mt. 7:24.

§25:2 Mt. 7:26.

*25:5 1 Ts. 5:6.

†25:6 1 Ts. 4:16.

‡25:6 2 Ts. 1:7-10.

§25:7 Lc. 12:35.

*25:10 Lc. 13:25.

†25:11 Mt. 7:21.

‡25:12 Sal. 5:5.

§25:13 Mt. 24:42.

*25:14 Mt. 21:33; Mr. 13:34.

†25:14 Lc. 19:12, 13.

‡25:15 Ro. 12:6; 1 Co. 12:7; Ef. 4:11.

§25:16 1 P. 4:10.

*25:16 Pr. 3:14.

†25:21 2 Ti. 4:7, 8.

‡25:21 Mt. 24:47; Lc. 12:44.

§25:21 Mt. 25:34.

*25:21 He. 12:2.

†25:21 Ap. 2:10, 26-28; 3:21; 21:7.

‡25:29 Lc. 8:18; Jn. 15:2.

§25:30 Lc. 17:10.

*25:30 Mt. 8:12.

†25:31 Hch. 1:11.

‡25:31 Zac. 14:5.

§25:32 Ro. 14:10; 2 Co. 5:10.

*25:32 Mt. 13:49.

†25:32 Ez. 20:38.

‡25:34 Ro. 8:17; 1 Co. 2:9.

§25:35 Ez. 18:7; Stg. 2:15.

*25:35 Is. 58:7; He. 13:2.

†25:35 2 Ti. 1:16; Stg. 1:27; 3 Jn. 5.

‡25:36 2 Ti. 1:16.

§25:40 Pr. 19:17; He. 6:10.

*25:40 Pr. 14:31.

†25:41 Sal. 6:8.

‡25:41 Mt. 13:40.

§25:41 2 P. 2:4; Jud. 6.

*25:45 Pr. 14:31; 17:5; Hch. 9:5.

†25:46 Ap. 20:10, 15.

‡25:46 Dn. 12:2; Jn. 5:29; Ro. 2:7.

© 2012 WBT